คปภ.โชว์ครึ่งปีคนแห่ทำประกันโต14%
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — คปภ. เผย 6 เดือนแรกธุรกิจประกันภัยเติบโต 14.12%
นางจันทรา บูรณฤกษ์ เลขาธิการสำนักงานคณะกรรมการกำกับและส่งเสริมการประกอบธุรกิจประกันภัย (คปภ.) เปิดเผยว่า 6 เดือนแรกของปี 2553 ธุรกิจประกันภัยมีเบี้ยรับรวม 1.96 แสนล้านบาท เพิ่มขึ้น 14.12% เมื่อเทียบกับงวดเดียวกันของปี 2552 โดยความไม่สงบทางการเมืองไม่ส่งผลกระทบต่อธุรกิจแต่อย่างใด
ทั้งนี้ แยกเป็นเบี้ยประกันชีวิต 1.37 แสนล้านบาท เพิ่มขึ้น 15.34% เบี้ยประกันวินาศภัย 5.94 หมื่นล้านบาท เพิ่มขึ้น 11.42% โดยธุรกิจประกันวินาศภัยเติบโตเป็นตัวเลข 2 หลักครั้งแรกในรอบ 10 ปีที่ผ่านมา
สำหรับเหตุผลที่ทั้งสองธุรกิจมีการเติบโตอย่างมาก เนื่องจากเป็นการเติบโตตามภาวะเศรษฐกิจที่ลกและเศรษฐกิจไทยที่มีการปรับตัวดีขึ้นอย่างต่อเนื่อง ประกอบกับมาตรการเชิงรุกของ คปภ. ในการขยายความรู้ด้านประกันภัยผ่านหน่วยงานเครือข่ายทั้งภาครัฐและเอกชน การพัฒนาผลิตภัณฑ์ประกันภัยให้สอดคล้องกับความต้องการและกำลังซื้อของประชาชนมากขึ้น และสถานการณ์ความรุนแรงทางการเมืองที่เกิดขึ้นเมื่อเดือนเม.ย. ถึง เดือนพ.ค. ที่ผ่านมา เป็นเหตุหนึ่งที่ทำให้ประชาชนเริ่มเล็งเห็นความสำคัญของการประกันภัย และ หันมาทำประกันภัยมากขึ้น
นางจันทรา กล่าวว่า ปัจจุบันธุรกิจประกันภัยมีจำนวนกรมธรรม์รวมทั้งสิ้น 35.92 ล้านราย เพิ่มขึ้น 10.28% แยกเป็นกรมธรรม์ประกันชีวิต 16.56 ล้านราย เพิ่มขึ้น 6.06% จากงวดเดียวกันของปีก่อน คิดเป็นอัตราส่วนจำนวนกรมธรรม์ต่อจำนวนประชากร 26.07% กรมธรรม์ประกันวินาศภัย 19.36 ล้านราย เพิ่มขึ้น 14.18%
“หากปีนี้จีดีพีไทยโตที่ระดับ 7% เราคาดว่าสัดส่วนเบี้ยประกันภัยทั้งระบบต่อจีดีพีจะอยู่ที่ 4.23% จากปี 2552 อยู่ที่ 4.07% แต่ถ้าจีดีพีสูงกว่า 7% สัดส่วนเบี้ยประกันภัยต่อจีดีพีจะลดลง เพราะทั้งปีเราคาดว่าเบี้ยทั้งระบบจะมีประมาณ 4.23 แสนล้านบาท” นางจันทรา กล่าว